Author: MZP
Last saved by: MZP SR

Predkladacia  správa

	Predkladaným návrhom nariadenia vlády Slovenskej republiky sa v súlade s § 14 ods. 1 a 6 a § 12 ods. 2 zákona NR SR č. 287/1994 Z. z. o ochrane prírody a krajiny vyhlasuje územie Národného parku Slovenský kras a jeho  ochranné pásmo.

	Územie navrhovaného Národného parku Slovenský kras je menšie ako súčasná Chránená krajinná oblasť Slovenský kras, ktorá bola vyhlásená MK SSR vyhláškou č. 110/1973 Zb.

	Vlastné územie národného parku zaberá  34 611,0832 ha. Jeho prevažnú časť tvoria lesné porasty a trvalé trávne porasty,  zastavané a iné plochy zaberajú len malú časť.
	Navrhované ochranné pásmo, ktoré plní funkciu tlmenia vplyvu urbanizovaných oblastí na najcennejšie časti územia je tvorené prevažne lesnými pozemkami a poľnohospodárskou pôdou, kde prevládajú trvalé trávne porasty. Jeho rozloha je 11 741,5677 ha.

	Územie navrhovaného Národného parku Slovenský kras predstavuje naše najväčšie krasové územie, kde je typicky vyvinutý krasový reliéf s takmer úplným zastúpením krasového fenomému charakteristického pre mierne klimatické oblasti.
O výnimočnej hodnote územia svedčí aj skutočnosť, že jaskyne v navrhovanom národnom parku spolu s jaskyňami priľahlého Aggtelekského krasu v Maďarsku boli v decembri roku 1995  zapísané do Zoznamu svetového kultúrneho a prírodného dedičstva. Okrem toho v území sú už v súčasnosti vyhlásené osobitne chránené územia a to v kategórii národná prírodná rezervácia (10), prírodná rezervácia (6), národná prírodná pamiatka (16) a prírodná pamiatka - jaskyne (400).
 
	Zvýšením stupňa ochrany z chránenej krajinnej oblasti na národný park sa vytvoria podmienky  pre ucelenú a účinnejšiu ochranu hodnôt tohto cenného  územia, ako aj pre jeho trvalo udržateľné využívanie. Okrem toho sa zvýšením stupňa ochrany Slovenského krasu utvorí základ spoločnej odbornej koncepcie ochrany prírody chránených území presahujúcich národné hranice, tak ako je to uvedené v Dohode medzi vládou Slovenskej republiky a vládou Maďarskej republiky o spolupráci v oblasti ochrany životného prostredia a ochrany prírody z 12. februára 1999.

Vyhlásenie Národného parku Slovenský kras je spojené s investíciami zo štátneho rozpočtu iba na preznačenie hraníc národného parku a jeho ochranného pásma, vypracovanie  programu starostlivosti, návštevného poriadku a vydanie nových máp. 	Tieto výdavky budú hradené z rozpočtu kapitoly Ministerstva životného prostredia Slovenskej republiky.

	Návrh nariadenia vlády bol zaslaný 42 pripomienkujúcim orgánom, z ktorých 11 svoje stanovisko vôbec nezaslalo, 23 zaslalo stanovisko bez pripomienok a 8 k návrhu uplatnili pripomienky. Zásadnú pripomienku – nesúhlas so zriadením ďalšieho národného parku uplatnilo len Ministerstvo pôdohospodárstva Slovenskej republiky.

	Predmetný návrh bol v decembri 2000 predložený na rokovanie legislatívnej rady vlády Slovenskej republiky. Pre rozpor s Ministerstvom pôdohospodárstva legislatívna rada vlády neodporučila jeho ďalšie ústavné prerokovanie vo vláde Slovenskej republiky. Ministerstvo pôdohospodárstva namietalo najmä nedoriešenie náhrady majetkovej ujmy v zmysle § 47 zákona č. 287/1994 Z. z. o ochrane prírody a krajiny.
	
Vláda Slovenskej republiky dňa 19. decembra 2001 schválila návrh nariadenia vlády Slovenskej republiky o majetkovej ujme vzniknutej obmedzením bežného hospodárenia na pozemku, ktorý nie je vo vlastníctve štátu.  	Na základe vyššie uvedených skutočností neexistujú žiadne prekážky, ktoré by bránili ďalšiemu legislatívnemu postupu. 
	
	Legislatívna rada vlády Slovenskej republiky návrh prerokovala dňa 29.1.2002 a odporučila predložiť upravený návrh vláde. Návrh nariadenia vlády sa predkladá na rokovanie vlády SR v znení upravenom podľa pripomienok Legislatívnej rady vlády SR.